Henriette Kjær (KF), 2004-02-18:
Jeg vil gerne takke for, at vi i dag får mulighed for at diskutere børnefamiliernes vilkår, og hvad regeringen vil gøre for at forbedre dem, selv om jeg mener, at hr. Villy Søvndals præmisser er helt forkerte.
Børnefamiliernes vilkår har, siden denne regering kom til, stået højt på vores dagsorden.
En af de første ting, regeringen gennemførte, var en markant forbedring af barselorloven, en forbedring, som var et reelt løft for børnefamilierne.
Siden da har vi heller ikke ligget på den lade side.
Lad mig blot nævne nogle af de initiativer, regeringen har taget, der er med til at give børnefamilierne bedre vilkår: Vi har fjernet de overenskomstmæssige barrierer for at aftale nedsat arbejdstid.
Vi har forbedret vilkårene for de ordninger, hvor man kan bo i én kommune og få passet sit barn i en anden kommune.
Vi har sørget for bedre tilskudsmuligheder til pasning af børn i eget hjem.
Vi arbejder med at indføre pædagogiske læreplaner, som kan være med til at sikre kvaliteten i dagtilbuddene.
Vi har også givet mulighed for fælles madordninger.
De forbedringer er vel at mærke sket, samtidig med at skattestoppet har givet de fleste børnefamilier flere penge mellem hænderne.
Socialistisk Folkepartis gruppe forsøger så i begrundelsen for debatten i dag at skyde regeringen i skoene, at børneområdet har finansieret vores skattestop.
Til det kan jeg blot gentage, hvad jeg sagde i denne sal i december måned sidste år i forbindelse med forespørgelsesdebatten om velfærden og de kommunale budgetter: Amter og kommuner har budgetteret med at bruge flere penge på de sociale serviceudgifter, og det er helt i tråd med de kommuneaftaler, der blev indgået sidste sommer. På området for udsatte børn og unge er der i budgetterne lagt op til en øget indsats.
På daginstitutionsområdet er der budgetteret med et lille fald i udgifterne, men børnetallet er faldet endnu mere.
Der er altså ikke fjernet midler fra børneområdet, som det antydes i begrundelsen for debatten i dag.
Som et yderligere eksempel på regeringens prioritering af børnefamilierne
har regeringen for nylig nedsat en ministergruppe.
Ministergruppen skal se på mulighederne for at forbedre vilkårene for børnefamilierne.
Regeringen har ønsket at sætte fokus på børnefamilierne og starte en debat om, hvordan vi skaber bedre sammenhæng mellem arbejdsliv og familieliv, og jeg må sige, at det er lykkedes over forventning at få skabt den debat.
Hovedlinjen i ministergruppens arbejde er, at vi vil prøve at skabe nogle bedre rammer for, at familieliv og arbejdsliv kommer til at hænge bedre sammen.
For mig betyder det, at vi bl.a. skal se på de muligheder, der er for at få et dagtilbud efter endt barselorlov, vi skal se på mulighederne for at gøre dagpasning mere fleksibel, og vi skal se på de muligheder, forældre har for at passe syge børn, alle ting, som har stor betydning for, at forældrene både kan have et velfungerende arbejdsliv og familieliv, og at børnene kan have det godt.
Det er også helt centralt for mig, at vi fortsat arbejder på at styrke kvaliteten af dagtilbuddene, så forældrene kan gå på arbejde med god samvittighed.
Det er jo i sidste ende den enkelte families ansvar, at hverdagen hænger sammen, og at børnene trives med de valg, man træffer. Ministergruppen er for tiden i en fase, hvor de forskellige ministre kan komme med ideer og forslag til forbedringer af vilkårene for børnefamilierne, og den mulighed er der flere ministre, der har benyttet, bl.a. mig selv, hvilket i hvert fald SF har bemærket.
Derefter skal ministergruppen drøfte de enkelte ministres forslag og de muligheder, der er for at forbedre vilkårene for børnefamilierne. Men forslagene skal tænkes ind i en helhed, og de skal prioriteres.
Det er derfor for tidligt at komme med konkrete udmeldinger om, præcis hvilke konkrete initiativer der bliver resultatet af ministergruppens arbejde.
Resultatet kommer selvfølgelig i høj grad til at afhænge af de drøftelser, der kommer i ministergruppen.
Helt sikkert er det, at de initiativer, der kommer i forlængelse af ministergruppen, vil være fuldt ud finansieret i lighed med alle de andre initiativer, regeringen er kommet med.
Finansieringen af forslag er en vigtig del af arbejdet i ministergruppen.
Jeg vil gerne afslutte med at understrege, at jeg har store ambitioner med arbejdet i ministergruppen.
Jeg er overbevist om, at vi nok skal finde på nogle initiativer, der vil forbedre børnefamiliernes vilkår, og lige så sikker er jeg på, at vi nok skal få det finansieret.
Jeg ser frem til en god debat.